送方蒙仲赴辟江閫分韻得既字
作者：劉克莊
朝代：宋

paragraphs: 昔忝玉麟招，主君解衣衣。
於時事會來，中原方鼎沸。
封侯命大謬，更僕談未既。
俯仰四十年，歲月堪累欷。
多壘諸公辱，萬竈大農費。
玁狁至于涇，顓臾近於費。
譬如寢積薪，徒幸火然未。
邊人厭虜暴，別都尚王氣。
管鑰居守尊，衮鉞宗臣貴。
呼吸草檄書，蒐揀拔茅彙。
粲粲玄英孫，魯叟之所畏。
枚鄒願游梁，陳阮亦客魏。
非惟揖將軍，抑可歡大尉。
殺羊必及斟，啖鵝肯移毅。
拙謀鄙畫江，長策在耕渭。
駕馭雄狡服，拊摩軍民慰。
要當掃旄頭，寧論爛羊胃。
病翁越世久，嚼蠟淡無味。
膽薄怯觀井，憂深遑恤緯。
臨分執玉手，苦言君勿諱。